ตั้งใจมาร้านนี้โดยเฉพาะ อยากมาลองเมนูเห็ดที่เล่าขานกันมาว่าเป็นอย่างไร  เดินทางมาถึงประมาณเที่ยง สิ่งที่แนะนำอย่างแรกคือหากต้องการเข้ามาทานอาหารเที่ยงแนะนำให้มาก่อนเที่ยง  เพราะครัวจะปิดช่วงบ่ายโมงและไม่การันตีด้วยนะว่าวัตถุดิบหมดหรือเปล่า  รอบต่อไปเปิดห้าโมงนู้นแหละจ๊ะ แต่เหมือนว่าช่วงเย็นคนเยอะจนไม่มีที่จอดรถนะเออ 

เมนูแนะนำ: ต้มยำเห็ด ผัดเผ็ดหมูป่า น้ำพริกปลาทูเห็ด


[ ไข่เจียวเห็ด ] 
ไข่ค่อนข้างตีฟู  จึงอมน้ำมันเล็กน้อย  มีเห็ดหอมสับก้อนเล็กๆ แทรกอยู่ ให้ความรู้สึกเหมือนมีเนื้อสัตว์ ทานกับข้าวสวยร้อนๆ. แนะนำให้ทานคู่กับผัดเผ็ดจะอร่อยยิ่ง

[ ผัดเผ็ดหมูป่า ] 
ดูเหมือนว่าเป็นหนึ่งในเมนูที่ไม่มีเห็ด  สัมผัสกลิ่นแรกคิดว่ามันคือผัดฉ่า กลิ่นกระชายและพริกไทยค่อนข้างชัดเจน มีพริกไทย กระชาย กระเทียม พริกชี้ฟ้าทำให้รสจัดจ้าน  ออกไปทางหวานและเค็มนิดหน่อย  ส่วนหมูป่าเนื้อเหนียวไปนิด ไม่มีกลิ่นฉุนแม่แต่น้อย ควรทานตอนเสิร์ฟร้อน ๆ กับข้าวสวย อย่างที่บอกไข่เจียวด้วยจะฟินมาก  

[ แหนมเห็ดทอด ] 
ดูจากภายนอกคิดว่าเป็นแหนมทอดธรรมดา เปิดดูข้างในเจอเห็นโคนญี่ปุ่นสับเคล้ากัน สำหรับมนุษย์ผู้กลัวพริกขี้หนู ระวังกันหน่อยเพราะเค้าจะปะปนอยู่กับเห็ดโดนละจะน้ำตาไหลพราก   แป้งชุบทอดบางนุ่ม  จิ้มน้ำจิ้มบ๊วยเข้ากันดี  แหนมรสเปรี้ยวเข้ากับเนื้อเห็ด  พริกขี้หนูสับสร้างสีสันในการทานได้ดีทีเดียว

[ ต้มยำเห็ด ]
สูตรต้มยำน้ำใส รสชาดถึงต้มยำ เปรี้ยว แต่ไม่รสจัด ยังเหมาะกับคนไม่ชอบทานเผ็ด ลองตักน้ำต้มยำขึ้นมาเห็ดเต็มจวัก อยู่กันหนาแน่นเลยทีเดียว เทสเนื้อเห็ดในซุปรู้สึกถึงความกรอบ ไม่เหนียวและเคี้ยวง่าย

[ น้ำพริกปลาทูเห็ด ]
นำ้พริกเสริฟพร้อมพี่น้องผักเครื่องเคียง ถั่วฝักยาว มะเขือเปราะ แตงกวา ผักกาดแก้ว เรดและกรีนโอ๊ค   ผักค่อนข้างสดกรอบ  ใช้วิธีการตักน้ำพริกราดบนผัดแล้วห่อพอดีคำคล้ายเมี่ยง ปลาทูแทบจะไม่มีกลิ่นสาบ ซึ่งจะเคล้ากับเห็ดซอย  แต่เสียอย่างหนึ่งคือจะตักค่อนข้างยาก น้ำพริกไม่เป็นก้อน 
 ( ตักทานกับแตงกวาน้ำพริกแทบไม่ติดมาด้วย ) 

[ เห็ดรวมผัดน้ำมันหอย ]
ดูแล้วเป็นเมนูแสนง่าย แต่บอกเลยว่าของดีอยู่ที่เห็ด มีทั้งเห็ดออนรินจิและเห็ดโคนญี่ปุ่น เนื้อค่อนข้างกรอบไม่เหนียว เคี้ยวเพลิน น้ำซอสผัดค่อนข้างหวานและเค็ม อาจจะดูไม่รักสุขภาพเท่าไหร่  พริกหยวกและกระเทียมค่อนข้างหั่นเป็นชิ้นใหญ่ แต่พริกหยวกชิ้นใหญ่ช่วยเพิ่มสีสันให้กับจาน
จุดขายอยู่ที่ความล้นของเจ้าเห็ดทั้งสองอย่างเนี่ยแหละครับ

[ ไก่บ้านคั่วเกลือ ]
เมนูนี้จัดว่าเป็นได้ทั้งเมนูแกล้มและเมนูหลักได้ดี ทั้งที่เป็นไก่บ้านไม่มีความเหนียวแม่แต่น้อยแม้ว่าจะมีความเยอะของกระดูกเยอะไปหน่อย มีความเค็มที่พอดี  มีใบมะกรูด กระชาย ข่าทอดเป็นตัวประกอบ เพิ่มสีสันให้กับจานเช่นกัน

ข้อดี : รสชาดอาหารค่อนข้างดีราคาไม่แพง  บรรยากาศร้านโดยรอบค่อนข้างดี มีต้นไทรทำให้ร้านดูร่มรื่น. ระหว่างรอสามารถซื้อกาแฟ จาก ton sai cafe มาทาน  ความแปลกใหม่ของอาหารโดยเฉพาะเมนูเห็ดทำให้ร้านมีความโดดเด่น 
ข้อเสีย : มีผู้คนมาทานค่อนข้างเยอะ  อาจจะรอนานหน่อย ( ผมโดนไป 50 นาที ) ติดต่อมาที่ร้านไม่ได้  บางครั้งอยากมาเช็คว่ายังมีอาหารหรือไม่   อาหารหมดก่อนบ่ายโมงคนที่เดินทางมาช่วงนั้นอาจจะเซ็งนิดหน่อย